
Dosar nr. 3/P/2012
                                  SECŢIA PENTRU PROCURORI
HOTĂRÂREA NR. 7 P/18 iulie 2012

Pe rol soluţionarea acţiunii disciplinare formulată de Comisia de disciplină pentru procurori împotriva pârâtului G.V.G., prim procuror al Parchetului de pe lângă Tribunalul B, având ca obiect săvârşirea abaterilor disciplinare constând în exercitarea funcţiei cu rea credinţă, respectiv imixtiunea în activitatea altui magistrat, prevăzute de art. 99 lit. h) din Legea nr. 303/2004 privind statutul judecătorilor şi procurorilor, republicată şi modificată prin Legea nr. 36/2011, precum şi de art. 99 lit. l) din legea nr. 303/2004 republicată şi modificată prin Legea nr. 24/2012.

La apelul nominal, făcut în şedinţă secretă, a răspuns Inspecţia Judiciară, prin reprezentant – inspector judiciar R.D. şi pârâtul procuror G.V.G., personal şi asistat de apărător avocat U.L.
Procedura de citare legal îndeplinită.
S-a făcut referatul cauzei de către grefă, după care:
Secţia aduce la cunoştinţă pârâtului procuror faptul că s-a repus cauza pe rol motivat de suspendarea unui membru, respectiv domnul procuror G.B. şi acordă cuvântul pe fond.

Reprezentantul Inspecţiei Judiciare solicită admiterea acţiunii disciplinare, aşa cum a fost formulată şi aplicarea unei sancţiuni prevăzută de dispoziţiile art. 100 din Legea nr. 303/2004, privind statutul judecătorilor şi procurorilor, republicată, cu modificările şi completările ulterioare, întrucât din materialul probator administrat în cauză rezultă că, faptele reţinute în sarcina pârâtului procuror, respectiv exercitarea funcţiei cu rea credinţă, prin nerespectarea normelor procedurale privind competenţa după calitatea persoanei, exercitarea funcţiei cu rea credinţă prin preluarea dosarului penal nr. …./P/2011 al Parchetului de pe lângă Judecătoria O. cu încălcarea principiului continuităţii şi al independenţei procurorului în adoptarea soluţiei, precum şi imixtiunea în activitatea procurorilor M.I. şi M.C.F. din cadrul Direcţiei Naţionale Anticorupţie – Serviciul Teritorial O, întrunesc elementele constitutive ale abaterilor disciplinare prevăzute de art. 99 lit. h) din Lega nr. 303/2004 privind statutul judecătorilor şi procurorilor, republicată şi modificată, prin legea nr. 36/2011, precum şi de art. 99 lit. l) din Legea nr. 303/2004 modificată prin Legea nr. 24/2012. 
Apărătorul pârâtului procuror G.V.G. face o paralelă între prezenta cauză şi cazul domnului procuror G.B. şi arată că, pârâtul procuror este victima unui război politic. Cu privire la primele două fapte, reţinute ca fiind circumscrise elementului material al abaterii disciplinare  prevăzută de art. 99 lit. h) din Legea nr. 303/2004, arată că acesta s-a raportat la dispoziţiile Parchetului General şi la administrarea probatoriului din dosarul nr. …./P/2012de la Parchetul de pe lângă Judecătoria O. Se întreabă de ce nu este cercetat şi judecătorul care a dat autorizaţia în cauză. Arată că martorul P.V.C. a minţit cu nonşalanţă în depoziţia dată şi că, evident există o contradicţie  între declaraţia dată în cursul cercetării disciplinare şi mărturia pe care a depus-o cu ocazia audierii,  în faţa Secţiei. Mai arată că, acum 14 ani, pârâtul procuror i-a salvat cariera acestuia. 
Apărătorul pârâtului procuror susţine că Inspecţia Judiciară a depus la dosarul cauzei o probă ilegală, care nu este relevantă, referitor la faptul că acesta s-ar fi deplasat, după circa o lună, la domiciliul familiei L., probă care ar fi fost administrată în dosarul penal privind pe avocatul S.I. Totodată, arată că, dacă soluţia de scoatere de sub urmărire penală este discutabilă, aceasta nu îi este imputabilă pârâtului procuror şi că magistratul nu poate să răspundă pentru opiniile sale decât atunci când, în mod evident, acestea ar fi circumscrise  gravei neglijenţe.
Cu privire la fapta prevăzută de art. 99 lit. l) din Legea nr. 303/2004 arată că aceasta nu există şi că, pe procurorul I. nu l-a mai văzut până atunci. Subliniază că, simpla rugăminte de a administra cu atenţie probele şi de a da o soluţie legală, nu înseamnă că a influenţat, în vreun fel, activitatea procurorului.
Apărătorul pârâtului procuror precizează  că acesta are o vechime de 33 de ani de muncă şi că anul trecut a soluţionat peste 500 de dosare, din totalul înregistrat la unitatea de parchet la care funcţionează şi că, deşi are funcţie de conducere, are cel mai mare volum de activitate, în condiţiile în care mai mulţi procurori lipsesc din schemă. Mai arată că, nu există raport de coordonare între pârâtul procuror şi cei doi procurori de la Direcţia Naţională Anticorupţie.

Apărătorul pârâtului procuror depune la dosar un articol de pe www.luju.ro şi solicită revocarea măsurii suspendării din funcţia de procuror, dispusă de Secţie, la data de 06.06.2012, pentru că îşi doreşte să lucreze.

Pârâtul procuror, având cuvântul, arată că îşi însuşeşte concluziile puse de apărătorul său şi că, la efectuarea actelor procedurale din dosarul …/P/2010, a ţinut cont de nota de îndrumare nr.567/C/1080/III-5/05.09.2011 a Secţiei Judiciare din cadrul Parchetului de pe lângă Înalta Curte de Casaţie şi Justiţie şi că, la data de 03.01.2011, când numitul L.I. a depus cererea de preluare a dosarului privind pe fiul său, nici măcar nu era în unitate.
 Arată că, de 15 ani este reclamat de procurorii L. şi R., iar inspectorii judiciari au avut discuţii cu ambii procurori şi au spus că preluarea s-a făcut în mod legal.
Cu privire la cea de-a treia abatere, arată că speră că se va da o soluţie si cu privire la cauza soţiei sale şi se va dovedi că este o făcătură. Referitor la suspendare, solicită revocarea acestei măsuri, întrucât unitatea are un deficit de  7 procurori. 
SECŢIA PENTRU PROCURORI
Deliberând asupra acţiunii disciplinare, reţine următoarele:

Prin acţiunea disciplinară înregistrată pe rolul Secţiei pentru procurori la data de 09.04.2012, sub nr. 3/P/2012, Comisia de disciplină pentru procurori a solicitat ca, prin hotărârea pe care o va pronunţa, să dispună aplicarea uneia din sancţiunile prevăzute de art. 100 din Legea nr. 303/2004 privind statutul judecătorilor şi procurorilor, republicată cu modificările şi completările ulterioare, pârâtului G.V.G., prim procuror la Parchetul de pe lângă Tribunalul B., pentru săvârşirea abaterilor disciplinare  prevăzute de art. 99 lit. h) din Legea nr. 303/2004 privind statutul judecătorilor şi procurorilor,  republicată  şi modificată, prin Legea nr.36/2011, precum şi art. 99 lit. l) din Legea nr. 303/2004 modificată prin Legea nr. 24/2012  constând în exercitarea funcţiei cu rea credinţă, respectiv imixtiunea în activitatea altui magistrat
În motivarea acţiunii disciplinare, s-a reţinut, în esenţă, că pârâtul procuror G.V.G., în calitate de prim procuror al Parchetului de pe lângă Tribunalul B., nu a respectat dispoziţiile legale privind competenţa după calitatea persoanei, prevăzute imperativ de art.281 alin.(1) lit. b) Cod procedură penală, cu ocazia instrumentării dosarului nr.503/P/2010, dosar în care, la data de 15 iunie 2010, a solicitat Tribunalului B. autorizarea interceptării si înregistrării pe banda magnetică a convorbirilor telefonice efectuate de numitul D.G.I., deşi cunoştea că acesta, încă din anul 2008, avea calitatea de notar public.

Totodată s-a reţinut că, pârâtul procuror G.V.G., în calitate de prim procuror al Parchetului de pe lângă Tribunalul B., a dispus preluarea dosarului nr. …./P/2012 de la Parchetul de pe lângă Judecătoria O, cu încălcarea principiului continuităţii şi al independenţei procurorului în adoptarea soluţiei.
S-a mai reţinut că, pârâtul procuror G.V.G. a intervenit în activitatea procurorului M.C.F. din cadrul Direcţiei Naţionale Anticorupţie - Serviciul Teritorial O, desemnat să efectueze urmărirea penală în dosarul nr. …/P/2011, precum şi în activitatea procurorului şef serviciu I.M., prin solicitarea rezolvării într-un sens favorabil a cauzei cu nr. de mai sus, privind pe G.M., concubina sa.
În drept, Comisia de disciplină pentru procurori şi-a întemeiat acţiunea pe dispoziţiile art. 98 – 101 din legea sus-menţionată.

La termenul de judecată din data de 20.06.2012, în şedinţă secretă, a fost audiat  pârâtul  procuror G.V.G., care a relatat, cu unele nuanţări, aceeaşi situaţie de fapt cu cea reţinută în conţinutul acţiunii disciplinare.

La data de 04.07.2012 Sectia a procedat la audierea martorilor           P.V.C., L.I., S.I., M.C.F. şi I.M.
Analizând ansamblul probator administrat în cauză, cu referire la săvârşirea abaterii disciplinare prevăzută de art. 99 lit. h) din Legea nr. 303/2004 privind statutul judecătorilor şi procurorilor,  republicată  şi modificată, prin Legea nr.36/2011, prin prisma prevederilor legale, pe fondul cauzei,  Secţia pentru procurori reţine următoarele: 
1.La data de 10.05.2010 s-a înregistrat la Parchetul de pe lângă Tribunalul B. sesizarea din oficiu a organelor de poliţie judiciară din cadrul Inspectoratului de Poliţie al Judeţului B., Serviciul de Investigare a Fraudelor în legătură cu faptul că numitul P.L. ar fi abuzat de funcţia de primar al comunei S., judeţul B. şi, în complicitate cu D.G.I. administrator al societăţii comerciale S.C. … SRL O, la 12.06.2007 au vândut la un preţ subevaluat, un imobil aflat în proprietatea Consiliului Local S., obţinând pentru societatea comercială menţionată anterior un avantaj patrimonial evident, de ordinul sutelor de mii de euro.

S-a reţinut că această societate a încheiat un contract de consultanţă juridică cu Primăria comunei S, modalitate prin care a spălat sumele de bani obţinute fraudulos prin cumpărarea de imobile.

Organele de cercetare penala au apreciat că, în raport de aceste fapte, subzistă indicii în legătură cu săvârşirea infracţiunilor de abuz în serviciu contra intereselor publice, prevăzută de art. 248 Cod penal cu aplicarea art. 131 din Legea nr. 78/2000 privind prevenirea descoperirea şi sancţionarea faptelor de corupţie precum şi art. 23 alin. 1 lit. b din Legea nr. 656/2002 pentru prevenirea şi sancţionarea spălării banilor.

Cauza a fost înregistrată la Parchetul de pe lângă Tribunalul B., sub nr. …/P/2010, dosarul fiind supravegheat de pârâtul  procuror G.V.G.
La data de 10 iunie 2010, paratul procuror G.V.G. a dispus în cauză începerea urmăririi penale „in rem” faţă de autori necunoscuţi, pentru săvârşirea infracţiunilor de abuz în serviciu contra intereselor publice, prevăzută de art. 248 Cod penal, cu aplicarea art. 131 din Legea nr. 78/2000 privind prevenirea descoperirea şi sancţionarea faptelor de corupţie, precum şi art. 23 alin. 1 lit. b din Legea nr. 656/2002 pentru prevenirea şi sancţionarea spălării banilor.

 La data de 09 iunie 2010 organele poliţiei judiciare au propus interceptarea şi înregistrarea convorbirilor efectuate de numitul P.L. şi     D.G.I. de la mai multe numere de telefon, sens în care s-au adresat pârâtului procuror.

         
 Analizând această propunere, cât şi probatoriul administrat în cauză până la acel moment, la data de 15 iunie 2010, pârâtul procuror G.V.G. a solicitat Tribunalului B. autorizarea interceptării şi înregistrării pe bandă magnetică a convorbirilor telefonice efectuate de către P.L. şi D.G.I., cu indicarea numerelor acestora de telefon, pentru o perioadă de 30 zile .

          
În motivarea solicitării, pârâtul procuror a arătat că „datorită faptului că, în cauză există indicii temeinice că între numiţii P.L. şi D.G.I. există legături infracţionale şi în prezent, în cauză fiind implicate mai multe persoane cu ajutorul cărora sunt spălate sumele de bani provenite din infracţiunea de abuz în serviciu contra intereselor publice, pentru dovedirea tuturor legăturilor infracţionale, stabilirea situaţiei de fapt şi a împrejurărilor în care au fost comise infracţiunile menţionate”


Prin încheierea din data de 15.06.2010, pronunţată în dosarul nr. ..../…./2010 al Tribunalului B., a fost admisă cererea formulată de parchet şi s-a dispus autorizarea înregistrării, pe bandă magnetică, a convorbirilor telefonice dintre cei doi, fiind emisă autorizaţia nr. 116 din aceeaşi dată.

          În temeiul acestei autorizaţii, au fost interceptate convorbirile telefonice  purtate de către D.G.I.


Din analiza proceselor verbale de redare rezumativa a convorbirilor telefonice, rezultă cu certitudine că numitul D.G.I. avea calitatea de notar public.


La data de 07.01.2012, numitul D.G.I. s-a adresat Parchetului de pe lângă Curtea de Apel O, reclamând că este cercetat, cu încălcarea normelor procedurale referitoare la competenţa după calitatea persoanei, în dosarul nr. …./P/2010 al Parchetului de pe lângă Tribunalul B., în condiţiile în care are calitatea de notar public şi că,  raportat la această calitate, competenţa de efectuare a urmăririi penale revine  Parchetului de pe lângă Curtea de Apel O. şi nu Parchetului de pe lângă Tribunalul B.


Cererea numitului D.G.I. a fost înregistrată la Parchetul de pe lângă Curtea de Apel O, la numărul 25/VIII/I/2011, iar la data de 27 ianuarie 2011, dosarul penal a fost preluat de către această unitate de parchet, în vederea finalizării urmăririi penale, fiind înregistrat la nr. 34/P/2011.

Ulterior, prin ordonanţa nr. …/P/2011 din data de 02 martie 2011 a Parchetului de pe lângă Curtea de Apel O, dosarul penal anterior menţionat a fost declinat, spre competentă soluţionare, Direcţiei Naţionale Anticorupţie - Serviciul Teritorial O, în raport de calitatea de deputat a unuia dintre făptuitori, cât şi de prejudiciul estimat, care depăşea 200.000 euro.

Situaţia de fapt, astfel cum a fost reţinută, rezultă din coroborarea declaraţiilor date de pârâtul procuror, atât în cursul cercetării prealabile, cât şi în faţa Secţiei, cu cea dată de comisarul şef B.C., din cadrul Inspectoratului de Poliţie al Judeţului B., Serviciul de Investigare a Fraudelor, care a efectuat cercetarea penală în dosarul penal nr. …/P/2010 şi care a precizat, pe parcursul cercetării disciplinare, că avea cunoştinţă despre împrejurarea că numitul D.G.I. avea calitatea de notar public. Totodată, acest aspect rezultă, fără dubiu  şi din conţinutul proceselor verbale de redare rezumativă, întocmite de organele de poliţie judiciară, cu ocazia punerii în exploatare a autorizaţiei nr. 116 din data de 15.06.2010 emisă de Tribunalul B., în dosarul nr. …./…./2010.

Astfel, fiind audiat la termenul din data de 20.06.2012, pârâtul procuror G.V.G. a declarat că a procedat în maniera reţinută în acţiunea disciplinară întrucât a avut în vedere nota de studiu nr.567/C/1080/III-5/05.09.2011 a Secţiei Judiciare din cadrul Parchetului de pe lângă Înalta Curte de Casaţie şi Justiţie, înregistrată la Parchetul de pe lângă Tribunalul B. la nr.2446/III/5/2011. 


În cuprinsul acestei note se arată însă că, în situaţia în care, într-o cauză s-a început urmărirea penală „in rem” pentru infracţiuni ce ar atrage competenţa instanţei superioare în grad, măsura arestării preventive poate fi dispusă numai cu privire la infracţiunile pentru care s-a dispus punerea în mişcare a acţiunii penale, iar competenţa de a dispune această măsură procesuală revine instanţei competentă material să judece cauza în fond, numai cu referire la autorii infracţiunilor pentru care s-a dispus punerea în mişcare a acţiunii penale. Se mai arată că, potrivit aceluiaşi raţionament, în cazul solicitărilor privind autorizaţiile de interceptare sau de percheziţie, competenţa aparţine instanţei superioare în grad, determinată după calitatea persoanei faţă de care se efectuează cercetări. 

Secţia reţine că pârâtul procuror G.V.G a ignorat conţinutul acestei note, întrucât, deşi cunoştea că numitul D.G.I. are calitatea de notar public încă din anul 2008, nu a dat eficienţă  dispoziţiilor imperative ale art. 281 alin. (1) lit. b) din Codul de procedură penală şi a solicitat Tribunalului B. să dispună autorizarea interceptării şi înregistrării convorbirilor telefonice purtate de acesta, fiind lipsită de relevanţă juridică împrejurarea că, în cauză, se începuse urmărirea penală „ in rem”
Pentru a fi angajată răspunderea disciplinară a procurorului trebuie îndeplinite, cumulativ, condiţiile răspunderii disciplinare, care sunt aceleaşi pentru oricare din formele răspunderii juridice şi privesc calitatea de persoană parte a unui raport de muncă, de serviciu sau de funcţie, existenţa unei fapte ilicite, săvârşirea acesteia cu vinovăţie, producerea unui rezultat dăunător şi legătura de cauzalitate dintre fapta ilicită şi rezultatul dăunător.


Sub aspectul laturii obiective, elementul constitutiv al abaterii disciplinare prevăzută de art. 99 litera h) din Legea nr. 303/2004 privind statutul judecătorilor şi procurorilor, republicată cu modificările aduse prin Legea nr.36/2011, reţinută în sarcina pârâtului procuror G.V.G, constă în nerespectarea, de către acesta, cu prilejul instrumentării dosarului nr. …/P/2010 al Parchetului de pe lângă Tribunalul B. a dispoziţiilor legale privind competenţa după calitatea persoanei, prevăzute imperativ de art. 281 alin. (1) lit. b) din Codul de procedură penală, în raport de calitatea de notar public a numitului D.G.I.


Astfel, potrivit dispoziţiilor art. 281 alin. (1) lit. b) din Codul de procedură penală, competenţa de soluţionarea a cauzelor penale având ca obiect infracţiunile săvârşite de notari aparţine parchetelor de pe lângă curţile de apel. 


  În conformitate cu prevederile art. 210 Codul de procedură penală „Organul de urmărire penală (…) este dator să-şi verifice competenţa” iar,          potrivit art. 197 alin. (2) din Codul de procedură penală, dispoziţiile relative la competenţa după calitatea persoanei se află sub protecţia nulităţii absolute.

Sub aspectul laturii subiective, forma de vinovăţie care caracterizează această abatere disciplinară, în varianta normativă a exercitării funcţiei cu rea credinţă este cea a intenţiei, judecătorul sau procurorul realizând că, prin aplicarea greşită a legii, în mod voit, produce o distorsionare conştientă a dreptului, în scopul producerii unei vătămări. Prin urmare, reaua credinţă presupune atât intenţia de a manipula legea în mod conştient, cât şi voinţa de a cauza o vătămare a intereselor uneia din părţile implicate în proces.



Intenţia de a încălca normele imperative privind competenţa după calitatea persoanei rezultă din faptul că, interceptarea convorbirilor telefonice s-a solicitat de către pârâtul procuror, la data de 15 iunie 2010, pentru existenţa unor „legături infracţionale şi în prezent între P.L. şi      D.G.I”.

Prin urmare, Secţia reţine că vinovăţia pârâtului procuror G.V.G îmbracă forma relei credinţe şi rezultă din împrejurarea că, deşi avea cunoştinţă de faptul că, din punctul de vedere al competenţei după calitatea persoanei, urmărirea penală trebuia să fie realizată de către alt organ de urmărire penală, prin adresa din data de 15 iunie 2010, a solicitat Tribunalului B. înregistrarea convorbirilor telefonice efectuate de către   D.G. I., care, avea la acea dată, calitatea de notar public.
 

2.Referitor la preluarea dosarului penal nr. …/P/2011 al Parchetului de pe lângă Judecătoria O. de către Parchetului de pe lângă Tribunalul B., din analiza materialului probator administrat în cauză, Secţia reţine următoarea situaţie de fapt:

La  Parchetul de pe lângă Judecătoria O. a fost înregistrat dosarul nr. …/P/2012, privind pe învinuitul L.D.I., cercetat pentru săvârşirea infracţiunii prevăzută de art. 87 alin.(1) din Ordonanţa de Urgenţă a Guvernului nr.195/2002 republicată.

Prin referatul din data de 09 septembrie 2011, organele poliţiei judiciare din cadrul Inspectoratului de Poliţie B., Serviciul Rutier au propus punerea în mişcare a acţiunii penale şi trimiterea în judecată a  învinuitul    L.D.I., dosarul fiind repartizat, spre soluţionare, la data de 17 octombrie 2011, procurorului P.C. 
În perioada 31 octombrie 2011- 05 decembrie 2011, procurorul P.C. a efectuat concediul legal de odihnă, după care, la data de 15 decembrie 2011, a procedat la audierea martorilor F.L.R. şi P.B.M., iar la data de 03 ianuarie 2012 la audierea martorilor M.B.S. şi T.O.
Nemulţumit de tergiversarea soluţionării acestei cauze penale, cât şi de respingerea cererii de probatorii, la data de 03.01.2011, tatăl învinuitului, numitul L.I., s-a deplasat la sediul Parchetului de pe lângă Tribunalul B., pentru a depune o cerere, prin care solicita preluarea dosarului nr. …./P/2012 de la Parchetul de pe lângă Judecătoria O, la această unitate de parchet.
 În motivarea cererii se invoca faptul că „de la data săvârşirii faptei a trecut mai mult de 10 luni, iar soluţia este tergiversată.”

Această cerere nu poartă rezoluţia de primire a procurorul de serviciu, în timpul programului de audienţe şi nici număr de înregistrare, în conformitate cu dispoziţiile art.111 alin.(3) din Regulamentul de ordine interioară al parchetelor.

Prin ordonanţa nr. …/II/I/2012, din data de 04 ianuarie 2012,  pârâtul procurorul G.V.G. a admis cererea şi, în temeiul art. 209 alin 41 Cod procedură penală, a dispus preluarea dosarului nr. 2044/P/2011 al Parchetului de pe lângă Judecătoria O. la Parchetul de pe lângă Tribunalul B. Prin ordinul său rezolutiv, dosarul a fost repartizat, spre soluţionare, procurorului şef secţie P.V.C.


În motivarea ordonanţei, pârâtul procuror a menţionat că preluarea dosarului era justificată de „necesitatea evitării unor suspiciuni cu privire la imparţialitatea procurorilor din cadrul Parchetului de pe lângă Judecătoria O.” precum şi de prevederile deciziei Curţii Constituţionale nr. 1058 din 14 noiembrie 2007.
 Prin ordonanţa nr. …/P/2012 din data de 12 ianuarie 2012 a Parchetului de pe lângă Tribunalul B., s-a dispus de către procurorul şef P.V.C. scoaterea de sub urmărire penală a învinuitului L.D.I. şi aplicarea sancţiunii administrative a amenzii, în cuantum de 500 lei.


Ulterior, dosarul, preluat în condiţiile arătate, a fost solicitat de Parchetul de pe lângă Înalta Curte de Casaţie şi Justiţie, în vederea analizării legalităţii preluării şi soluţiei dispuse, fiind înregistrat sub nr. …./C/2012.

Fiind audiat în faţa Secţie, pârâtul procuror a susţinut că, în dimineaţa zilei de 03.01.2011, a fost plecat din unitate, iar, când a revenit, a fost încunoştiinţat de către procurorul P.V.C., şeful secţiei urmărire penală din cadrul Parchetului de pe lângă Tribunalul B., că numitul L.I. a depus o cerere prin care reclama tergiversarea soluţionării dosarului nr. …./P/2011, privindu-l pe fiul său, solicitând preluarea acestuia.

Declaraţia pârâtului procuror se coroborează cu cea a martorului L.I., audiat în faţa Secţiei, la termenul din data de 04.07.2012, care confirmă că, la data de 03.01.2012, aflându-se la sediul Parchetului de pe lângă Tribunalul B., s-a întâlnit cu procurorul P.V.C., căruia i-a remis cererea prin care solicita preluarea dosarului nr. …./P/2011 de la Parchetul de pe lângă Judecătoria O. la   Parchetul de pe lângă Tribunalul B.


Sub aspectul laturii obiective, elementul constitutiv al abaterii disciplinare prevăzută de art. 99 litera h) din Legea nr. 303/2004 privind statutul judecătorilor şi procurorilor, republicată cu modificările şi completările ulterioare, reţinută în sarcina pârâtului  procuror G.V.G, constă în activitatea de preluare a dosarului penal nr. …./P/2011 al Parchetului de pe lângă Judecătoria O, cu încălcarea principiul continuităţii şi al independenţei procurorului în adoptarea soluţiei.


Secţia reţine că, motivarea din cuprinsul ordonanţei de preluare este formală, are un caracter general şi, în mod vădit, nu a avut în vedere eficientizarea activităţii de urmărire penală.

Astfel, în cuprinsul ordonanţei de preluare a cauzei, nr. …/II/I/2012, din data de 04 ianuarie 2012, pârâtul procuror G.V.G nu motivează măsura dispusă, limitându-se doar să arate că, „motivele invocate sunt cu referire la tergiversarea soluţionării cauzei precum şi la o interpretare a probelor administrate care este apreciată ca nefiind obiectivă”.

Tocmai din această motivare laconică, lipsită de un raţionament juridic, derivă caracterul abuziv al măsurii dispuse, măsură de natură să înfrângă principiul continuităţii şi al independenţei procurorului în adoptarea soluţiei, principii statuate în art. 64 alin.(4) din Legea nr. 304/2004 privind organizarea judiciară, cu modificările şi completările ulterioare, care stipulează că „lucrările repartizate unui procuror pot fi trecute altui procuror în următoarele situaţii: - suspendarea sau încetarea calităţii de procuror, potrivit legii; - în absenţa sa, dacă există cauze obiective, care justifică urgenţa şi care împiedică rechemarea sa; - lăsarea cauzei în nelucrare în mod nejustificat mai mult de 30 de zile”. 
Doar situaţiile expuse reprezintă o limitare a acestor principii care pot fi înfrânte doar motivat de criterii obiective.
Ignorând în mod conştient aceste dispoziţii legale, pârâtul procurorul G.V.G. a dispus preluarea preferenţială a dosarului nr. …./P/2011, privind pe învinuitul L.D.I., aflat în stadiu de finalizare la Parchetul de pe lângă Judecătoria O, împiedicând astfel procurorul de caz să finalizeze urmărirea penale şi să se pronunţe asupra propunerii organelor de poliţie judiciară, de trimitere în judecată a acestuia.


Decizia nr. 1058/2007 a Curţii Constituţionale precizează că „(…) reglementarea de principiu a posibilităţii procurorilor din cadrul parchetelor ierarhic superioare de a prelua, în vederea efectuării urmăririi penale, cauze de competenţa parchetelor ierarhic inferioare, răspunde unor exigenţe ce vizează asigurarea unui cadru legislativ care să permită funcţionarea eficientă a activităţilor de urmărire penală şi dă expresie principiului controlului ierarhic(…)”. 

          Din interpretarea acestei decizii rezultă că, principiul continuităţii procurorului în lucrările repartizate poate fi încălcat doar pentru eficientizarea activităţii de urmărire penală, aspect ce nu rezultă din motivarea ordonanţei nr. …/II/I/2012, din data de 04 ianuarie 2012.


Din punct de vedere subiectiv, reaua-credinţă presupune intenţia magistratului de a manipula legea în mod conştient, obţinând, prin aceasta, un avantaj pentru sine sau pentru altul sau o vătămare a intereselor uneia din părţile implicate în proces. Elementele psihice care formează structura internă a acestei forme de vinovăţie sunt caracteristice lipsei de onestitate în exercitarea profesiei. 
Prin urmare, Secţia reţine că vinovăţia pârâtului procuror G.V.G. îmbracă forma relei credinţe şi rezultă din împrejurarea că, a dispus preluarea unei cauze penale, de la o unitate locală de parchet, în mod nejustificat, în condiţiile în care procurorul de caz finalizase urmărirea penală şi începuse redactarea rechizitoriului.

În aprecierea vinovăţiei pârâtului procuror G.V.G. se va porni de la standardele de conduită profesională impuse procurorilor prin articolul 12 din Codul deontologic al judecătorilor şi procurorilor adoptat prin Hotărârea nr. 328 din 24 august 2005  a Plenului Consiliului Superior al Magistraturii care statuează că „judecătorii şi procurorii sunt obligaţi să-şi îndeplinească cu competenţă şi corectitudine îndatoririle profesionale, să respecte îndatoririle cu caracter administrativ stabilite prin legi, regulamente şi ordine de serviciu”.
           În acelaşi sens, potrivit art. 9 alin.(1) din Codul deontologic al judecătorilor şi procurorilor, aceştia sunt obligaţi „să fie imparţiali în îndeplinirea atribuţiilor profesionale, fiind obligaţi să decidă, în mod obiectiv, liberi de orice influenţe.”

          Totodată, conform art. 9 alin. (2) din acelaşi cod „Judecătorii şi procurorii trebuie să se abţină de la orice comportament, act sau manifestare de natură să altereze încrederea în imparţialitatea lor.”  

        
Consecinţa imediată a conduitei pârâtului procurorului o reprezintă încălcarea principiului continuităţii procurorului în efectuarea urmăririi penale, al imparţialităţii, al independenţei procurorului şi egalităţii cetăţenilor în faţa justiţiei, reglementate de art.64 alin.(2) din Legea nr.303/2004, Codul de procedură penală şi Codul deontologic al judecătorilor şi procurorilor.

3.Referitor la abaterea disciplinară prevăzută de art. 99 lit. l) din Legea nr.303/2004 privind statutul judecătorilor şi procurorilor, republicată şi modificată prin Legea nr. 24/2012, constând în imixtiunea în activitatea altui magistrat, din analiza materialului probator administrat în cauză, Secţia reţine următoarea situaţie de fapt:  

La Direcţia Naţională Anticorupţie – Serviciul Teritorial O. s-a aflat în lucru dosarul penal nr. …./P/2011, privind pe inculpata G.M., persoană cu care pârâtul procuror G.V.G. avea o relaţie de uniune consensuală, cercetată, alături de alte persoane, pentru săvârşirea unor infracţiuni de corupţie.

Prin rechizitoriul nr. …./P/2011, din data de 16 februarie 2012, întocmit de procurorul  M.C.F., s-a dispus punerea în mişcare a acţiunii penale şi trimiterea în judecată, alături de alte persoane, a inculpatei G.M. pentru săvârşirea infracţiunii de complicitate la trafic de influenţă, prevăzută de art. 26 Cod penal raportat la art. 257 alin. 1 Cod penal cu referire la art. 6 din Legea nr.78/2000.

Actul de sesizare al instanţei a fost verificat, în conformitate cu art. 222 din O.U.G. 43/2002 şi art. 264 alin. 3 Cod procedură penală de procurorul şef serviciu M.I.
În declaraţiile date de martorul M.C.F, atât în faţa Secţiei, cât şi pe parcursul cercetării disciplinare, rezultă că, la sfârşitul lunii ianuarie 2012, pârâtul procuror G.V.G a venit la biroul său şi i-a sugerat că G.M. este nevinovată şi că este posibil ca aceasta să fi fost manipulată de alte persoane, rugându-l totodată să analizeze temeinic materialul probator în ceea ce o priveşte pe aceasta înainte de a da soluţiona cauza.
Totodată, martorul M.C.F, precizează că avocatul S.I., apărător al inculpatei G.M., i-a comunicat că pârâtul procuror G.V.G a contactat mai multe persoane pentru soluţionarea favorabilă a dosarului penal privind pe aceasta, respectiv pe L.P. şeful Poliţiei Române, care l-a şi sunat înapoi pe telefonul guvernamental şi l-a asigurat că va fi bine întrucât a discutat cu procurorul şef P.L. şi că, preşedintele Consiliului Judeţean B., R.Ţ., a intervenit la rândul său, discutând această problemă şi cu ambasadorul SUA la Bucureşti, căruia i-ar fi cerut să intervină la procuror şef D.M.
La rândul său, martorul M.I, procuror şef secţie în cadrul Direcţiei Naţionale Anticorupţie – Serviciul Teritorial O, arată că, la data de 02 februarie 2011, pârâtul procurorul G.V.G s-a prezentat la birou şi i-a cerut ca, în calitate de procuror ierarhic superior al procurorului M.C.F, să îi sugereze acestuia să dea o astfel de  interpretare probelor din dosarul penal nr. …/P/2011 în aşa fel încât, acestea să nu conducă la trimiterea în judecată a inculpatei G.M., concubina sa, sugerându-i totodată că probele administrate nu ar fi suficiente pentru a demonstra vinovăţia acesteia.
Susţinerile celor doi martori se coroborează şi cu cele consemnate în procesul verbal de redare rezumativă din 07 martie 2012, al Direcţiei Naţionale Anticorupţie – Serviciul Teritorial O, întocmit în dosarul penal nr. …/P/2012, în care sunt redate conţinutul discuţiilor ce au avut loc, la data de 17 februarie 2012, în biroul procurorului M.C.F., între acesta şi avocatul S.I. 

Sub aspectul laturii obiective, elementul constitutiv al abaterii disciplinare prevăzută de art. 99 litera l) din Legea nr. 303/2004 privind statutul judecătorilor şi procurorilor, modificată prin Legea nr. 24/2012, reţinută în sarcina pârâtului procuror G.V.G, constă în imixtiunea acestuia în activitatea procurorului M.C.F. din cadrul Direcţia Naţională Anticorupţie – Serviciul Teritorial O, desemnat să efectueze urmărirea penală în dosarul penal nr. …/P/2011, precum şi în activitatea procurorului şef serviciu MI din cadrul Direcţiei Naţionale Anticorupţie – Serviciul Teritorial O, în sensul solicitării adresată acestora de a  rezolva într-un mod favorabil dosarul penal privind pe concubina sa, G.M. 

Secţia reţine că, în exercitarea atribuţiilor profesionale, cât şi în afara acestora, procurorul este dator să se abţină de la orice acte sau fapte de natură să compromită demnitatea lui în funcţie şi în societate, că trebuie să apere prestigiul puterii judecătoreşti printr-o comportare adecvată în relaţiile cu justiţiabili, cu colegii, cu reprezentanţii celorlalte organe ale statului, cu întregul corp social.
 Prin urmare, acestuia nu-i este îngăduit să pretindă sau să accepte ori să intervină în activitatea altui procuror, pentru rezolvarea intereselor personale, ale familiei sau ale altor persoane, altfel decât în limita cadrului legal reglementat pentru toţi cetăţenii, fiindu-i interzis, cu desăvârşire, să se folosească de calitatea lui pentru a obţine avantaje sau priorităţi în rezolvarea unor astfel de interese.
Prin conduita sa, pârâtului procuror G.V.G. a încălcat dispoziţiile art.11 alin.(3) din Codul deontologic al judecătorilor şi procurorilor, adoptat prin Hotărârea nr. 328 din 24 august 2005  a Plenului Consiliului Superior al Magistraturii, care stipulează că „judecătorilor şi procurorilor le este interzis să intervină pentru soluţionarea unor cereri, să pretindă sau să accepte rezolvarea intereselor personale sau ale membrilor familiei ori altor persoane, astfel decât în limita cadrului legal. Imixtiunea în activitatea altor judecători şi procurori este interzisă”, cât şi pe cele ale art.17 din acelaşi cod, care prevede că „ judecătorii şi procurorii sunt datori să se abţină de la orice acte sau fapte de natură să compromită demnitatea lor în funcţie şi în societate”.
Secţia reţine, totodată, că, procedând în maniera descrisă mai sus, pârâtul procuror a încălcat dispoziţiile art.4 din Legea nr.303/2004 privind statutul judecătorilor şi procurorilor, republicată şi modificată, conform cărora magistraţii sunt obligaţi ca, prin întreaga lor activitate, să asigure supremaţia legii, să respecte drepturile şi libertăţile persoanelor, precum şi egalitatea lor în faţa legii şi să asigure un tratament juridic nediscriminatoriu tuturor participanţilor la procedurile judiciare, indiferent de calitatea acestora, cât şi pe cele ale art.7 din Codul deontologic al  judecătorilor şi procurorilor, care prevăd că judecătorii şi procurorii au îndatorirea să promoveze supremaţia legii, statul de drept şi să apere drepturile şi libertăţile fundamentale ale persoanelor. 
Consecinţa imediată a conduitei pârâtului procuror o reprezintă atingerea adusă principiului independenţei procurorului în efectuarea urmăririi penale şi adoptarea soluţiei în dosarul nr. …/P/2011 al Direcţiei Naţionale Anticorupţie – Serviciul Teritorial O, precum şi afectarea funcţiei de magistrat, principii ce se regăsesc înscrise în art. 11 alin. (3) din Codul deontologic şi art. 64 alin. (3) din Legea nr. 304/2004.
Faţă de cele expuse, Secţia pentru procurori va admite acţiunea disciplinară formulată de comisia de disciplină pentru procurori faţă de pârâtul procuror G.V.G, procuror la   Parchetul de pe lângă Tribunalul B., cu privire la săvârşirea abaterilor disciplinare constând în exercitarea funcţiei cu rea-credinţă, prevăzute de art. 99 lit. h) din Legea nr. 303/2004, privind statutul judecătorilor şi procurorilor republicată şi modificată prin Legea nr. 36/2011 şi precum şi art. 99 lit. l) din Legea nr. 303/2004, republicată şi modificată prin Legea nr. 24/2012  constând în imixtiunea în activitatea altui magistrat şi îi va aplica acesteia sancţiunea „excludere din magistratură”.

La individualizarea sancţiunii, aplicată în condiţiile art. 100 din Legii nr. 303/2004 privind statutul judecătorilor şi procurorilor, republicată cu modificările şi completările ulterioare, Secţia a avut în vedere împrejurările, gravitatea concretă precum şi consecinţele faptelor săvârşite de pârâtul procuror care, în calitate de prim procuror, a creat, prin acţiunile sale, aparenţa unei lipse de imparţialitate, faptă ce este de natură a afecta prestigiul şi imaginea justiţiei, ca serviciu public, precum şi de a conduce la decredibilizarea Ministerului Public.

Totodată Secţia reţine că, în raport de vechimea în activitate a pârâtului procuror şi de pregătirea profesională, prin încălcarea normelor privind competenţa după calitatea persoanei,  acesta a generat prelungirea în timp a procedurilor judiciare, prin efectuarea unor acte de urmărire penală de către un organ necompetent, acte lovite astfel de nulitate absolută.
Referitor la cererea formulată de pârâtul procuror G.V.G, prin apărător, în sensul revocării măsurii suspendării din funcţia de procuror, dispusă prin încheierea din data de 06.06.2012, Secţia pentru procurori urmează să o respingă, ca rămasă fără obiect,  întrucât, conform dispoziţiilor art. 49/1 alin. (1) teza 1 din Legea nr. 317/2004, modificată prin Legea nr. 24/2012, această măsură poate fi luată pe durata procedurii disciplinare, până la soluţionarea definitivă a acţiunii disciplinare. 
Văzând şi dispoziţiile art. 48 şi art. 49 alin. (2) din Legea nr. 317/2004 privind Consiliul Superior al Magistraturii, republicată, cu modificările ulterioare, 
                        PENTRU ACESTE MOTIVE

                                   ÎN NUMELE LEGII
HOTĂRĂŞTE:

În baza art. 49/1 alin. 1 teza 1 din Legea nr. 317/2004 modificată prin Legea nr. 24/2012, constată încetată de drept suspendarea din funcţie a pârâtului procuror G.V.G, din cadrul Pachetului de pe lângă Tribunalul B.


Respinge, ca inadmisibilă, cererea formulată de pârâtul procuror G.V.G privind revocarea suspendării din funcţie.

Admite acţiunea disciplinară formulată de Comisia de disciplină pentru procurori împotriva procurorului G.V.G., din cadrul  Parchetului de pe lângă Tribunalul B.


În baza art. 100 lit. e) (lit. d) în reglementarea anterioară) din Legea nr.303/2004 privind statutul judecătorilor şi procurorilor, republicată, cu modificările şi completările ulterioare, aplică procurorului G.V.G, sancţiunea disciplinară constând în excluderea din magistratură, pentru săvârşirea abaterilor disciplinare prevăzute de art. 99 lit. h) din Legea nr.303/2004 privind statutul judecătorilor şi procurorilor şi art. 99 lit. l) din Legea nr.303/2004 privind statutul judecătorilor şi procurorilor, modificată prin Legea nr. 24/2012.

Cu drept de recurs în termen de 15 zile, de la comunicare, la  Completul de 5 judecători al Înaltei Curţi de Casaţie şi Justiţie.

Pronunţată în şedinţă publică, azi, 18 iulie 2012.
PREŞEDINTE  

